OnePlus lukker for nye mobiler i Danmark og Oppo overtager stafetten

Så er det bekræftet. Det er slut med nye OnePlus-smartphones på det europæiske marked. Selskabet bekræfter nu officielt, at det ikke længere vil lancere nye produkter i Europa og Nordamerika. Beslutningen betyder også, at Danmark mister et af de mest populære Android-alternativer til Samsung og Google.

For de mange danskere, der allerede ejer en OnePlus-telefon, er meldingen dog mindre dramatisk. Producenten lover, at eksisterende enheder fortsat vil modtage de software- og sikkerhedsopdateringer, der allerede er lovet, ligesom garanti og kundeservice fortsætter uændret.

OPPO overtager rollen

OnePlus har i mange år været tæt knyttet til OPPO, og nu bliver forbindelsen endnu tydeligere. Ifølge selskaberne skal OnePlus’ teknologi, software og designfilosofi fremover leve videre gennem OPPO’s produkter.

Det betyder i praksis, at OPPO bliver den producent, der skal forsøge at fastholde de loyale OnePlus-brugere i Danmark.

“OnePlus-brugere er en høj prioritet for OPPO, og selskabet vil arbejde målrettet på at sikre en tryg og gnidningsfri overgang,” lyder det fra virksomheden.

Rabat til OnePlus-ejere

For at gøre overgangen lettere lancerer OPPO i næste uge en kampagne målrettet eksisterende OnePlus-kunder i Norden. Tilbuddene omfatter blandt andet:

En gratis 80 W SUPERVOOC-oplader ved overførsel af OnePlus-medlemskab til OPPO.

1.500 kroner i rabat på udvalgte modeller i OPPO Find-serien.

En rabatkupon på 30 procent til udvalgte IoT-produkter ved tilmelding til OPPOs nyhedsbrev.

Et farvel til et populært Android-brand

OnePlus blev kendt for at levere telefoner med høj ydelse til en lavere pris end konkurrenterne og opbyggede en stor fanskare blandt Android-entusiaster. De seneste år er forskellene mellem OnePlus og OPPO dog blevet stadig mindre, efter at de to selskaber har delt både software, hardware og udviklingsressourcer.

Beslutningen ændrer derfor ikke meget for eksisterende ejere på kort sigt. Til gengæld markerer den reelt afslutningen på OnePlus som selvstændigt smartphonebrand i Europa.

For danske forbrugere betyder det også, at konkurrencen på premium-Android-markedet bliver en smule mindre. Selvom OPPO overtager pladsen, forsvinder endnu et velkendt mærke fra butikshylderne – og det giver færre valgmuligheder i en branche, hvor markedet allerede er domineret af ganske få producenter.

OnePlus lukker for nye mobiler i Danmark og Oppo overtager stafetten