Oppo demonstrerer verdens hurtigste mobiloplader

Hastigheden på opladning af mobiltelefoner er blevet ét af de parametre, som producenterne kæmper indædt om at være bedst til. Den kinesiske producent Oppo har foreløbigt taget førertrøjen med deres nyeste SuperVooc-teknologi.

Det er kun få dage siden vi kunne skrive om Realme, der teasede for at vise verdens hurtigste oplader på MWC i Barcelona. Den kunne yde imponerende 200 watt.

Det var dog ikke en rekord, som Realme var indehavere af særligt længe. For Oppo har på selv samme messe netop vist en oplader der præsterer hele 240 watt.

Oppo kalder deres opladningsteknologi for SuperVooc og kan lade en af deres telefoner fra 0 til 100 % på blot ni minutter. For at præstere dette har telefonen 13 indbyggede temperatursensorer samt en særlig chip, der har til formål at beskytte batteriet. De hævder at batteriet således ikke vil tage skade, på trods af den høje effekt.

De har delt en video, hvor de demonstrerer teknikken i dette tweet. Den brugte telefon indeholder et batteri med en kapacitet på 4.500 mAh, hvilket efterhånden er standardstørrelsen på enhver nyere model. Trenden synes at være klar fra producenternes side – de jagter lynhurtig opladning snarere end lang batteritid på enhederne.

Foreløbigt er det endnu uvist hvilke Oppo-telefoner der vil understøtte den demonstrerede oplader, hvis nogen overhovedet. Men kampen for lynhurtig mobilopladning fortsætter i al fald ufortrødent.

Oppo demonstrerer verdens hurtigste mobiloplader