OnePlus reduceres til en produktlinje under Oppo

OnePlus var engang Android-mærket for dem, der ville have noget andet end Samsung og Apple. Hurtige telefoner, skarp pris, ren software og en klar fornemmelse af, at man købte noget lidt mere nørdet end standardvaren på hylden. Nu kan den tid være ved at rinde ud.

Ifølge Moneycontrol arbejder Oppo på en større omstrukturering, hvor Oppo, OnePlus og Realme samles under én fælles organisation i Indien. På længere sigt skal mærkerne angiveligt ikke længere fungere som selvstændige brands, men som forskellige produktserier i samme Oppo-system.

Færre OnePlus-mobiler på hylderne

Hvis oplysningerne holder, kan OnePlus fremover få en smallere rolle. En kilde tæt på omstruktureringen siger til Moneycontrol, at OnePlus skal være Oppo-gruppens online-brand med færre lanceringer – især i mellemklassen og den øvre mellemklasse.

Det er netop de segmenter, hvor OnePlus i årevis har haft mange af sine mest interessante modeller. Samtidig er der allerede tegn på, at OnePlus har skruet ned uden for Asien. Mærket har ifølge flere kilder mistet store dele af sine europæiske teams, og lækkeren Yogesh Brar har hævdet, at OnePlus fremover kan ende med primært at fokusere på Kina og Indien.

Også her i Danmark har OnePlus og afskediget de ansatte og lukket sit kontor. Det er dog vigtigt at understrege: OnePlus har ikke officielt meldt ud, at mærket trækker sig fra Europa.

Realme-chef stopper midt i omstrukturering

Nyheden kommer samtidig med, at Michael Guo stopper som chef for Realme i Indien. Realme bekræfter over for Moneycontrol, at han træder tilbage af helbredsmæssige årsager, og at Chase Xu fra Realme Global overtager ansvaret for det indiske marked. Men ifølge Moneycontrols kilder er chefskiftet en del af en større oprydning i Oppo-koncernen. Realme skal angiveligt foldes ind i samme struktur som OnePlus, og dobbeltfunktioner på tværs af mærkerne kan blive skåret væk.

Med andre ord: Oppo forsøger at samle tropperne.

OnePlus har i forvejen bevæget sig tættere på Oppo de senere år, både teknisk og organisatorisk. Hvis mærket nu også bliver reduceret til en produktlinje, kan det betyde mindre selvstændighed, færre modeller og et svagere europæisk fokus.

Køber du OnePlus i dag, er der ingen grund til panik. Din telefon holder ikke op med at virke, og der er ikke meldt noget officielt ud om stop for support i Europa.

OnePlus reduceres til en produktlinje under Oppo